google/wiki40b huggingface dataset:
Aukso Vartų tiltas

Istorija

Tiltą pastatė ir suprojektavo inžinierius Džozefas Bermanas Štrausas. 1872 m. pirmą kartą buvo pasiūlyta mintis pastatyti tiltą per Aukso Vartų sąsiaurį – platų, audringą vandens ruožą. Šis sumanymas 1916 m. dar kartą pagarsintas pradėjus kampaniją laikraštyje San Francisko Call Bulletin. Jis rašė: „Tiltą skersai San Francisko įlanką galima statyti daugelyje vietų, tačiau tik vienoje iš jų – ties Aukso vartais - ši išmonė duos naudos visiems“.
Štrausą sužavėjo iššūkis – reikėjo rasti lėšų ir techninių priemonių, reikalingų pastatyti gigantą – pagal to meto inžinerijos galimybes tai atrodė sunkiai įmanoma. Be to, šis sumanymas buvo labai rizikingas ekonomiškai. Štrauso patirtis ir projektuotojo įgūdžiai leido per porą metų parengti preliminarų planą ir rasti argumentų, įrodančių, jog projektas apsimokės, be to, visa tai padaryti ribotomis lėšomis.
Štrausui buvo pavesta rasti lėšų projektui finansuoti. Jam pavyko įtikinti miesto savivaldybę 1928 m. sudaryti atskirą Aukso vartų tilto ir greitkelio apygardą. Šis administracinis ir teritorinis vienetas suvaidino lemiamą vaidmenį ieškant organizacinės ir finansinės paramos sunkais Amerikos didžiojo nuosmukio metais. 1933 m. sausio 5 d. prasidėjo statybos darbai. 1930-1932 m. išleista obligacijų už 35 milijonus JAV dolerių ir, nors geografinė padėtis buvo labai nepalanki, tiltas, „kurio pastatyti buvo neįmanoma“, baigtas vos per 4 metus. Įveikus esminius interesų skirtumus ir dogmatiškus skeptikų vertinimus, Štrauso svajonių tiltas tapo realybe. Baigus tobulinti pakabinimo schemą, buvo meistriškai pakeistas iš pradžių sumanytas dizainas – visa konstrukcija įgijo elegantišką art deco stiliaus išvaizdą – kokią matoma ir dabar. Tai padarė architektai Irvingas ir Gertrūdė Morisonai.

Techniniai duomenys

Viso tilto ilgis – 2797 m, iš kurių 1280 m tenka pagrindiniam tarpatramiui ir po 343 m – tarpatramiams abiejuose galuose. Smailėjantys ir 227 m virš vandens iškilę bokštai laiko du milžiniškus kabelius, ant kurių pakabinta viršutinė tilto dalis. Viename ir kitame tilto gale šie kabeliai pritvirtinti prie masyvių blokų. Kiekvienas kabelis suvytas iš 92 sruogų, o kiekviena sruoga iš 27572 vielų.

Automobilių eismas

Aukso Vartų tiltas yra vienintelis kelias vedantis iš San Francisko į šiaurę. Tilto važiuojamąją dalį sudaro šešios eismo juostos. Piko valandų metu į vieną pusę nukreipiamos keturios eismo juostos, į kitą – dvi. Per parą vidutiniškai tiltu pervažiuoja apie šimtas tūkstančių automobilių. Judėjimas tiltu į šiaurę yra nemokamas, į pietus vienkartinis mokestis lengvajam automobiliui yra 6 JAV doleriai. Tiltu nemokamai važiuoti gali specialiųjų tarnybų transporto priemonės, eiti pėstieji.

Kiti faktai

Aukso Vartų tiltas dažnai vaizduojamas kino filmuose, kompiuteriniuose žaidimuose, literatūroje. Tiltas liūdnai pagarsėjęs kaip itin dažnai pasirenkama vieta savižudybėms.
Theodore Rothstein

Biografija

Gimė 1871 m. vasario 14 d. Kaune. 1890 m. emigravo į Jungtinę Karalystę, dirbo žurnalistu užsienio naujienų skyriuose laikraščiuose The Tribune, The Daily News ir The Guardian. Priklausė JK žurnalistų sąjungai, taip pat dirbo komunistinių Rusijos imperijos laikraščių korespondentu Jungtinėje Karalystėje. 1895 m. įstojo į JK socialdemokratų federaciją, 1900 m. tapo partijos pirmininku. Vėliau buvo vienas iš Didžiosios Britanijos komunistų partijos įkūrėjų, tuo pačiu metu priklausė ir RSDP. Jo namuose Londone dažnai apsistodavo Leninas ir kiti Rusijos komunistai. I pasaulinio karo metu dirbo rusų kalbos vertėju. Po Spalio revoliucijos 1920 m. buvo pakviestas gyventi į Maskvą, įstojo į TSKP. 1921 m. paskirtas TSRS ambasadoriumi Teherane. Grįžęs į Maskvą tapo Pasaulio ekonomikos ir politikos instituto direktoriumi. Mirė 1953 m. rugpjūčio 30 d. Maskvoje.
Žvėriagalvystė

Žvėriagalvystė (angl. theriocephaly) – žvėries galvos turėjimas, kai kūnas – žmogaus ar kito humanoido. Žvėriagalviais būdavo vaizduojami kai kurie Senovės Egipto dievai. Viduramžiais buvo manoma, kad kai kuriuose kraštuose gyvena šungalviai žmonės ir t. t.
Žvėriagalvės būtybės naudojamos maginėje fantastikoje, fantastiniuose vaidmenų žaidimuose.
Egidijus Puodžiukas

Biografija

1996 m. baigė Vilniaus Gedimino technikos universitetą, inžinierius – statybininkas.
M. Ruzgio firmos „Lituka“ ekspertas, UAB „Utenos šilumos tinklai“ direktoriaus pavaduotojas ekonomikai. 2008 m. gruodžio mėn. – 2010 m. liepos mėn. Utenos apskrities viršininkas. Vėliau premjero A. Kubiliaus patarėjas – Vyriausybės atstovas Utenos regiono plėtros taryboje. Nuo 2010 m. Utenos teritorinės darbo biržos direktorius. 
Tėvynės sąjungos Utenos rajono skyriaus narys, 2006 m. Tėvynės Sąjungos Utenos skyriaus pirmininkas.
2003–2007 m., 2007–2008 m. bei 2010–2011 m. 2007–2008 m. bei 2010-2011 m. ir nuo 2011 m. Utenos rajono savivaldybės tarybos narys. 
Sutuoktinė Dalia, vaikai Ignas, Karolis, Astijus.
Petras Juozas Pranaitis

Petras Juozas Pranaitis (1868 m. Panenupių k., Griškabūdžio valsč., Šakių apskr. – 1942 m. sausio mėn. ten pat) – vargonininkas ir chorvedys.

Biografija

Muzikos mokėsi pas Naumiesčio parapijos vargonininką – Varšuvos konservatorijos auklėtinį L. Risauską. Brolio kunigo Justino Bonaventūros rūpesčiu apie 1888 m. įstojo į Peterburgo konservatoriją (laisvasis klausytojas). Vargonavimą studijavo pas prof. Johansoną, o muzikos teoriją – pas konservatorijos direktorių A. Rubinšteiną.
Išmokęs vargonuoti, iki 1910 m. buvo vargonininkas Peterburgo katalikų dvasinėje akademijoje, kur subūrė chorą – jame giedojo ir būsimasis Lietuvos prezidentas Antanas Smetona. Choras nemažai koncertavo ir dalyvavo įvairiuose kultūros renginiuose. Minėtinas 1900 m. vasario 17 d. Lietuvių ir žemaičių draugijos surengtas didelis koncertas. Kiti koncertai vyko Marijos teatro rūmuose ar kitur.
P. Pranaitis harmonizavo liaudies dainas ir mokė jų savo chorą. Grįžęs į Lietuvą, ūkininkavo tėviškėje. Parašė kūrinių fortepijonui – polkų ir mazurkų, sonatą ir kitų smulkių kūrinėlių. Kūrybiškai bendravo su Vincas Kudirka – savo kūrinius duodavo jam redaguoti ir parengti spaudai.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Pavlodaras

Istorija

Įkurtas 1720 metais.
Pociūnėliai

Istorija

Iki XVIII a. pabaigos pastatyta koplyčia, kurią statė Pociūnėlių dvaro savininkai.
1950–1963 m. buvo Pociūnėlių apylinkės centras. 1989–1991 m. Pociūnėlių kolūkis leido laikraštį „Pociūnėliai“.
Dovydiškio dvaro koplyčia

Istorija

XIX a. pradžioje Do­vy­diš­kių dva­ras priklausė bajorams Radenams (Reinhold vov Rahden). Prieš Pirmąjį pasaulinį karą Dovydiškis buvo vienas iš daugelio Karpio dvarų. Pagal Linkuvos mokytojos Felimonijos Mielienės (1927–2001) kraštotyros medžiagą, prieš Pirmąjį pasaulinį karą Dovydiškio dvarą valdęs dvarininkas Karpis pastatęs šią koplyčią. Joje buvęs altorius, prieš Jonines suvažiuodavę daug svečių iš Latvijos, buvo meldžiamasi. Už koplyčios buvusios kapinaitės. Po Antrojo pasaulinio karo dvaro statiniuose įsikūrė ir juos suniokojo čia įkurtos įstaigos. Koplyčios viduje buvusios sakralinės vertybės buvo sunaikintos, joje įkurtas degalų sandėlis, nuo stogo numuštas kryžius.
2013 m. dvarvietės parkas pasikeitė neatpažįstamai. Jį nuo brūzgynų, savaiminių želdinių valyti ėmėsi verslininkas ir ūkininkas Romas Bartkevičius, pradėjęs rūpintis ir parke esančia koplyčia. Buvo iškirsti krūmokšniai nuo tako, vedančio į koplyčią.

Architektūra

Koplyčios statinys istorizmo stilistikos, kompaktinis, stačiakampio plano, 1 aukšto su pastoge ir laidojimo rūsiu, dvišlaičiu stogu. Lauko akmenų mūro sienos papuoštos smulkių akmenėlių mozaikos dekoru. Įrengtos tinkuoto plytų mūro rustuotos kampų mentės, pastogės ir frontonų karnizai, durų apvadai. Pamatas su lauko akmenų mūro cokoliu. Jame buvusių rūsio langelių angos užmūrytos.
Tistedas

Istorija

Vienas iš seniausių Danijos miestų, turintis turtingą istoriją.
Govaert Flinck

Govartas (arba Govertas) Flinkas (ol. Govaert Flinck, Govert Flinck, 1615 m. sausio 25 d., Klevė – 1660 m. vasario 2 d., Amsterdamas) – XVII a. Nyderlandų tapytojas, Rembranto pasekėjas.

Biografija

Govartas Flinkas gimė 1615 m. sausio 25 d., Klevėje. 14 metų būdamas jis pradėjo mokytis Leuvardene pas menonitų pastorių ir tapytoją Lambert Jacobsz. Jo studijoje susipažino su Jacob Backer, kurio įtaka žymi ankstyvuosiuose Flinko kūriniuose. 1633 m. Flinkas persikėlė į Amsterdamą, kur baigė tapytojo mokslus pas Rembrantą ir 1636 m. atidarė nuosavą dailės studiją. Vienas jo anksčiausiai žinomų portretų vaizduoja Rembrantą kaip piemenį. Rembranto įtaka ryški kitame ankstyvame Flinko paveiksle „Izaoko palaiminimas Jokūbui“. 1639 m. paveikslas „Angelų apreiškimas piemenims“ primena Rembranto tos pačios temos graviūrą, tačiau Flinkas neįstengė pasiekti Rembranto šventumo ir stebuklo vyksmo talentingo perteikimo šioje scenoje.
Po 1640-ųjų Flinkas pradėjo vis dažniau naudoti flamandų dailės spalvinius tonus. 1649 m. Brandenburgo elektorius Frydrichas Vilhelmas užsakė Flinkui sukurti Viljamo Hendriko III Nasau gimimo alegorijos paveikslą. Šis paveikslas buvo baigtas po Hendriko III mirties 1650 m. pompastišku baroko stiliumi ir buvo dailininkui sėkmingas. Turtingi Amsterdamo miestiečiai užsakė Flinkui daug portretų. 1655 m. baigus statyti naująją prabangią Amsterdamo rotušę (dabar Karališkieji rūmai) Govartas Flinkas buvo pasamdytas vienu pagrindinių jos dekoruotojų istoriniais paveikslais kartu su Ferdinand Bol. Govartas Flinkas mirė 1660 m. vasario 2 d. Amsterdame.
Taškas (komanda)

Taškas – vienas pirmųjų ir tituluočiausių Lietuvos ultimeito klubų. Komandos branduolys moksleiviai, tapę sportininkais iš Zarasų „Ąžuolo“ gimnazijos. „Taškas“ yra daugkartiniai Lietuvos ultimeito čempionai. Sporto klubas atstovavo Lietuvai ne viename Europos ultimeito klubų čempionato atapuose.

Komandos istorija

Zarasuose komanda pradėjo kurtis dar 1999 metais, švedų vykdomos skraidančio disko sporto populiarinimo programos Baltijos jūros regiono šalyse. 2001 metais Vilniuje buvo suorganizuotas pirmasis turnyras, kurį laimėjo Zarasų komanda, kuri tuo metu dar vadinosi atstovaujamos mokyklos vardu – Zarasų „Ąžuolo gimnazija“ (ZĄG). Praėjus keliems mėnesiams, 2001 metų spalio viduryje, įkurtas sporto klubas „Taškas“.
Po 2013 metais Lietuvos ultimeito čempionato „Taško“ sporto klubas nustojo dalyvauti turnyruose.
The Shadows

The Shadows – britų instrumentinė rokenrolo grupė, populiarumo viršūnę pasiekusi septintame dešimtmetyje. Ji įkurta 1958 m. Londone kaip dainininko Cliff Richard pritariamoji grupė, kuri tuomet vadinasi Drifters, tačiau vėliau, dėl painiavos su amerikiečių grupe, pervadinama į Shadows. Grupę sudaro: Hank Marvin (gitara), Bruce Welch (gitara), Jet Harris (bosas) und Tony Meehan (būgnai). 1960 m. pradžioje Harris ir Meehan pradeda kaip duetas koncertuoti. Jų vietas užėmė Brian Bennett (būgnai) bei pirma Brian Locking, po to John Rostill (bosai). Praėjus keleriems metams nuo įsikūrimo, grupė ima ne tik su Cliff Richard, bet ir atskirai koncertuoti, leisti albumus, singlus. 1960 m. jų kūrinys Apache pirmą populiariausių Didžiosios Britanijos dainų sąrašo vietą užima. 1968 m. grupė rengia koncertinį turą po Japoniją. 1973 m. netikėtai miršta Rostill. Į grupę priimamas australas John Farrar (gitara, bosas, dainavimas). 1975 m. su daina Let Me Be The One jie atstovauja Didžiajai Britanijai Eurovizijos dainų konkurse ir laimi antrą vietą, nusileisdami tik Teach In. 1990 m. grupę palieka Marvin. 2005 m. su didžiuliu turu po pasaulį The Shadows užbaigė savo sėkmingą karjerą.
Lady Gaga koncertiniai turai

Amerikiečių superžvaigždė Lady Gaga jau pabaigė 2 koncertinius turus The Fame Ball ir The Monster Ball. 2012 metais atlikėja pradės trečiąsias savo gastroles The Born This Way Ball, kuriame skambės kūriniai iš antrojo studijinio atlikėjos albumo Born This Way bei iš ankstesnių, tokių kaip The Fame ir The Fame Monster. "Born This Way" albumas sulaukė didelės sėkmės ne tik Jungtinėse Valstijose, bet ir visame pasaulyje. "The Monster Ball" turas atlikėjai buvo ypatingai sėkmingas, jis uždirbo 227,4 mln. JAV Dolerių ir jis įtrauktas į pelningiausių visų laikų koncertinių turų sąrašą. Iš naujausių atlikėjos gastrolių tikimasi taip pat labai daug, gal net daugiau negu iš "The Monster Ball" turo. "The Born This Way Ball" turas yra vienas laukiamiausių turų pasaulyje. Atlikėjos koncertines gastroles kritikai vertina labai gerai, jiems paliko didelį įspūdį scenografija, muzika, profesionalus dainų atlikimas gyvai, bei pasirodymų apranga.
Paprastoji akcija

Paprasta akcija – akcinės bendrovės išleistas vertybinis popierius suteikiantis bendrovės įstatuose nurodytas bendrovės valdymo teises ir teisę gauti nefiksuotus dividendus, priklausančius nuo bendrovės pelno.
Paprastųjų akcijų savininkams dividendai gali būti išmokami tik jei yra gautas pelnas išmokėjus privilegijuotų akcijų savininkams iš anksto nustatytas sumas.
Paprastųjų akcininkų savininkai įprastai turi teise balsuoti akcininkų susirinkime ir priimti pritarus privilegijuotų akcijų savininkams strateginius akcinės bendrovės sprendimus. Taip pat jų leidimo reikia norint privilegijuotas akcijas paskelbti paprastosiomis.
Fidžio administracinis suskirstymas

Fidžis yra suskirstytas į keturis regionus, o šie dar dalinami į 14 provincijų. Kiek šiauriau esanti Rotumos sala turi dalinę vidinę autonomiją, tačiau taip pat priklauso Fidžiui. Kiekvienas iš keturių regionų turi savo merą, kurie paskiriami Fidžio vyriausybės.
Paryžiaus metropolitenas

Trumpa istorija

Pirmoji linija buvo atidaryta be iškilmingos ceremonijos 1900-aisiais. Iki pirmojo pasaulinio karo metro sistema vystėsi greitai tad metro branduolys buvo baigtas 1920 metais. 1930-aisiais buvo užbaigta 11-oji linija, taip pat metro buvo nutiestas iki miesto miegamųjų rajonų.
Sistema dar labiau išsivystė po Antrojo Pasaulinio karo. Buvo įdiegti nauji traukiniai, kad būtų galima pervežti daugiau keleivių. Kitokie sistemos tobulinimai buvo ribojami dėl metro architektūros, pavyzdžiui, per mažas atstumas tarp stotelių. Problemos sprendimas buvo – dar viena sistema RER (Réseau Express Régional, liet. regioninis ekspreso tinklas), pradėta vystyti 1960 metais.
1990-ųjų pabaigoje, Métro de Paris atidarė naują automatizuotą Linija „14“, kad sumažintų RER A linijos apkrovimą.

Naudojimas

Traukiniai pradeda vežti keleivius nuo 5 valandos ryto iki 1 valandos nakties kiekvieną dieną į visas stoteles be išimčių. Paskutinis traukinys dažniausiai vadinamas „balai“ (šluota), nes jis „nušluoja“ paskutinius keleivius ir išvažiuoja į galutinę stotelę. Šeštadieniais ir švenčių išvakarėse metropolitas dirba ilgiau, iki 02:15. Nuo 2007 Gruodžio 7-os metro veikia valanda ilgiau ir penktadieniais. Naujųjų metų naktį metro dirba iki pat ryto.
Hans Peter Annen

Hans Peter Annen (g. 1950 m. vasario 7 d. Sarbriukene, Vokietija) – vokiečių diplomatas, Vokietijos ambasadorius.

Biografija

1968 m. baigė gimnaziją, įgijo vidurinį išsilavinimą. Nuo 1968 m. iki 1974 m. studijavo filologiją, išlaikytas mokslinis gimnazijos mokytojo egzaminas.
Nuo 1971–1978 m. mokslinis bendradarbis, nuo 1978–1980 m. pasirengimo aukščiausio rango diplomatinei tarnybai stažuotojas, nuo 1980–1982 m. Vokietijos federalinės užsienio reikalų ministerijos (URM) tarnautojas, nuo 1982–1985 m. Niujorko informacijos centro tarnautojas, nuo 1985–1988 ambasados Budapešte (Vengrija) diplomatas, nuo 1988–1991 m. Vokietijos URM tarnautojas, nuo 1991–1994 ambasados Madride (Ispanija) diplomatas, nuo 1994–1998 m. Vokietijos federalinio kanclerio biuro tarnautojas, nuo 1998–2000 m. ambasados Kijeve (Ukraina) nuolatinis ambasadoriaus pavaduotojas, nuo 2000–2003 m. Vokietijos URM skyriaus vadovas, nuo 2003–2007 m. ambasados Tiranoje vadovas, nuo 2007–2008 m. NATO gynybos koledžo (Roma, Italija), kvalifikacijos kėlimo programos dalyvis, nuo 2008 m. liepos mėn. ambasados Vilniuje vadovas.
Vedęs; turi 2 vaikus
Sigitas Kurklys

Biografija

1999 m. baigė Lietuvos teisės akademiją, teisininkas.
VSDFV Kupiškio skyriaus vyriausiasis specialistas teisininkas.
Darbo partijos Kupiškio rajono skyriaus narys. Nuo 2011 m. Kupiškio rajono savivaldybės tarybos narys.
Kukutenis

Kukutenis (rumun. Cucuteni) – neolito ir eneolito gyvenvietė Rumunijoje, dab. Kukutenio kaimo teritorijoje, 12 km nuo Jasų, priskiriama Tripolės-Kukutenio kultūrai.

Tyrimai

Nuo 1899 m. gyvenvietė tiriama. Gyvenvietė buvo apjuosta grioviu ir pylimu. Rasti du iki 2 m storio kultūriniai sluoksniai: apatinis (A) – 4 tūkstantmečio pr. m. e. ir viršutinis (B) – 4 tūkstantmečio pabaiga – 3 tūkstantmečio pr. m. e. pradžia. Abiejuose sluoksniuose rasta iš molio plūktų namų liekanų. A sluoksnyje – gausiai keramikos, puoštos trispalviais įvijiniais ornamentais, titnaginių, raginių, kaulinių dirbinių, molinių moterų figūrėlių, šiek tiek varinių daiktų (kirvių), B sluoksnyje – tapytos keramikos, statulėlių, gyvulių figūrėlių, įvairių varinių dirbinių durklų, kirvių, apyrankių, ylų.
Edmontonas

Gamta

Miestui būdingas tipiškas žemyninis klimatas – žiemą temperatūra dažnai nukrinta žemiau -20 laipsnių, o vasarą pakyla iki 25-30 laipsnių.

Istorija

Miestas pradėtas kurti 1795 m. spalio 5 d. kaip prekybos postas Fort Edmonton šalia Šiaurės Saskačevano upės, 32 km nuo dabartinės vietos. XIX a. viduryje jis buvo apleistas, kol 1864 m. čia įsikūrė prekyvietė, vėliau tapusi miestu.
Jakų piliakalnis

Piliakalnis

Piliakalnis įrengtas lygioje vietoje. Aikštelė apvali, 45 m skersmens. Ją ratu juosia iki 0,6 m aukščio, 17-20 m pločio pylimas, kuriame yra didelių akmenų, išsidėsčiusių apie 70 m skersmens ratu. Pylimo išorinio šlaito papėdės perimetras - apie 105 m. Pietiniame aikštelės pakraštyje, pylime, yra įdubimas, rodantis čia buvus įėjimą.
Piliakalnis labai suardytas arimų, dabar dirvonuoja.

Aplinkiniai piliakalniai

Eketės piliakalnis 10 km
Purmalių piliakalnis 7 kmAndulių piliakalnis 15 km
Valėnų piliakalnis 14 kmAntkalnio piliakalnis 13 kmKlaipėdos pilis 6 kmGerduvėnų piliakalnis 14 km
Maciuičių piliakalnis 13 kmŽardės piliakalnis 7 kmDovilų piliakalnis 11 km
Agnieszka Włodarczyk

Biografija

Saros tėvai išsiskyrė, kai jai buvo 2 metai, motina vėliau ištekėjo dar kartą ir šeima dažnai kraustėsi iš vieno miesto į kitą, kurį laiką gyveno Poznanėje, vėliau – Varšuvoje. Antroje santuokoje motina susilaukė sūnaus Roberto (g. 1990).
Būdama 15 Agnieška laimėjo „Miss Teenagers“ grožio konkursą. 1996 m. ji buvo pakviesta vaidinti „Buffalo“ teatre Varšuvoje, režisieriaus Janusz Józefowicz pjesėje „Tyle Miłości“. Vėliau tas pats režisierius ją pakvietė į kitą savo spektaklį „Metro“. Tais pačiais metais ji nusifilmavo atlikėjo K.A.S.A. vaizdo klipe „Reklama“.
1997 m. Agnieška įveikė daugiau kaip 100 pretendenčių ir gavo vieną pagrindinių vaidmenų kriminalinėje dramoje „Sara“. Filmas, kuriame ji vaidino su garsiausiais to meto lenkų aktoriais, buvo labai populiarus šalyje, o Agnieška atkreipė į save dėmesį filme esančia meilės scena su aktoriumi Boguslav Linda, kuriam tuo metu buvo 45 (Agnieškai – 16). Tais pačiais metais ji buvo pakviesta filmuotis komiškam seriale apie policiją „13-oji nuovada“, kuris taip pat sulaukė didelio populiarumo.
1999–2000 m. Agnieška vaidino įvairiuose televizijos serialuose: „Pierwszy Milion“, „13-oji nuovada“ tęsinyje bei kituose, taip pat kino filmuose. 2000 m. spalį jos nuotraukos buvo išspausdintos Lenkijoje leidžiamo žurnalo „Playboy“ versijoje.
2005 m. ji dalyvavo TV šokių šou „Dancing With The Stars“, kuriame užėmė 7 vietą.
2007 m. ji laimėjo televizijos kanalo Polsat TV šou „Soapstar Superstar“ bei buvo grožio konkurso „Miss Polonia 2007“ vedėja. 2007 m. lapkritį Agnieška išleido debiutinį albumą „Nie dla oka“, iš kurio kelios dainos buvo gana populiarios Lenkijoje. Vėliau ji išleido keletą radijo singlų, dalyvavo keliuose muzikos festivaliuose kaip atlikėja, tačiau antrojo albumo neįrašė.
Monty Python

Monty Python (arba The Pythons - "pitonai") - anglų komikų trupė, išgarsėjusi savo trumpų komiškų TV spektaklių serialu "Monti Paitono skraidantis cirkas" (Monty Python's Flying Circus), rodytu per BBC. Trupė susidėjo iš šešių narių: Grahamo Čapmano (Graham Chapman), Džono Klyzo (John Cleese), Terio Giljamo (Terry Gilliam), Eriko Aidlo (Eric Idle), Terio Džounso (Terry Jones) bei Maiklo Palino (Michael Palin). Iš viso buvo sukurtos 45 "Skraidančio cirko" serijos (1969–1974 m.). Serialui sulaukus pasisekimo, trupė ėmė rengti turus, spektaklius scenoje, sukūrė keturis pilnametražius filmus, išleido daug albumų ir knygų.
Nemažai Monty Python pasirodymų epizodų tapo klasika: "Mirusi papūga" ("The Dead Parrot"), "Medkirčio daina" ("The Lumberjack Song"), "Konservai" ("Spam"), "Bakst Bakst" ("Nudge Nudge"), "Ispanų inkvizicija" ("The Spanish Inquisition"), "Sūrio parduotuvė" ("Cheese Shop") ir "Kvailos eisenos ministerija" ("The Ministry of Silly Walks") ir kt. Epizodas "Konservai" ("Spam") davė pradžią angliškam "elektroninių šiukšlių" terminui (angl. spam).
Raguoliai su kremu

Turinys

Domenikas, besiverčiantis tuo, kas siuva drabužius dvasininkams, atvyksta naujo užsakymo į kitą miestą. Čia jo pagalbos paprašo išvaizdi moteris Mariana, besislapstanti nuo pavydaus vyro. Domenikas mėgina suvilioti moterį, tačiau, bijodamas būti demaskuotas, prisistato savo kaimyno Gabrieliaus vardu ir nurodo jo adresą.
Po kurio laiko Mariana nusprendžia atvykti į miestą ir prasideda Domeniko problemos...
Švenčionėlių herbas

Istorija

Herbą 1996 m. kovo 26 d. patvirtino Lietuvos Respublikos Prezidentas.
Lioliai (Kėdainiai)

Geografija

Kaimu driekiasi kelias, kuris eina per Liolių mišką į Kamėnus, vedantis toliau per Gumbius ir Čerelius į Vaiškonius, už kurių padarius lanką, juo galima pasiekti Pagirius. Šiaurės vakaruose kaimas ribojasi su Stagelių, Stagių ir Sriubių kaimais, šiaurėje – su Liolių mišku, rytiniu kaimo pakraščiu teka Indijos (Indėjos) upelis, kuris po melioracijos virto grioviu, ir toliau ribojasi su Daratavos kaimu, pietvakariuose su Pagirių keliu, o vakaruose – su Sangailų piliakalniu, už kurio yra ežeras Sangailis, ir su Sangailų kaimu.
Šiuo metu (2016 m.) kaime yra likusios 17 sodybų: tik 9 gyvenamos sodybos, kitos stovi tuščios.

Aplinkinės gyvenvietės

Sangailai – 1 km
Stagiai – 1,5 km
Daratava – 1 km
ŠĖTA – 2,5 km
Guzeljurto apygarda

Guzeljurto apygarda (turk. Güzelyurt İlçesi) – nepripažintos Turkų Kipro respublikos apygarda, esanti Nikosijos apygardos vakarinėje dalyje. Šiaurėje ir vakaruose ribojasi su Viduržemio jūra, šiaurėje taip pat su Girnės apygarda, rytuose su Lefkošos apygarda, o pietuose su graikiškaja Nikosijos apygardos dalimi. Administracinis apygardos centras – Guzeljurtas.
Apygardai taip pat priklauso Kokinos anklavas, kuris tęsiasi į vakarus nuo pagrindinės teritorijos.
Apygardoje 2006 m. gyveno 31 116 žmonių, iš kurių 13 334 buvo Guzeljurto gyventojai.
Algimantas Fedaravičius

Biografija

1975 m. baigė Kauno politechnikos institutą. 1988 m. technikos mokslų daktaras.
1977–1991 m. dirbo Kauno politechnikos instituto (nuo 1990 m. Kauno technologijos universitetas) moksliniame centre „Vibrotechnika“, 1980–1991 m. Vibromechanizmų laboratorijos vedėjas, nuo 1991 m. Mechanikos fakulteto Teorinės mechanikos katedros vedėjas, nuo 2000 m. Gynybos technologijų instituto direktorius, nuo 2001 m. Mechanikos fakulteto dekanas, nuo 1991 m. profesorius.

Mokslinė veikla

Svarbiausi darbai iš mechaninių bei elektromechaninių sistemų dinamikos (modeliavimas, valdymas, optimalus projektavimas) ir panaudojimo kuriant naujus prietaisų gamybos, kompiuterijos, mikroelektronikos, gynybos, kitų sričių mechanizmus bei įrenginius. 125 išradimų, tarp jų 8 patentuoti JAV, Didžiojoje Britanijoje, Vokietijoje, Prancūzijoje, autorius.